31996L0057
L 236/36
JURNALUL OFÍCIAL AL UNIUNII EUROPENE
DIRECTIVA 96/57/CE A PARLAMENTULUI EUROPEAN ȘI A CONSILIULUI
din 3 septembrie 1996
privind cerințele de randament energetic pentru frigidere, congelatoare electrice de uz casnic și combinații ale acestora
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 100a,
având în vedere propunerea Comisiei (1),
având în vedere avizul Comitetului Economic și Social (2),
hotărând în conformitate cu procedura stabilită la articolul 189b din tratat (3),
(1)
Întrucât este importantă promovarea unor măsuri vizând funcționarea corespunzătoare a pieței interne;
(2)
Întrucât, în Rezoluția din 15 ianuarie 1985 privind îmbunătățirea programelor de economisire a energiei în statele membre (4), Consiliul a invitat statele membre să-și continue și, dacă este necesar, să-și intensifice eforturile de promovare a utilizării mai raționale a energiei prin dezvoltarea în continuare a politicilor integrate de economisire a energiei;
(3)
Întrucât consumul aparatelor de refrigerare de uz casnic reprezintă o parte însemnată a consumului casnic de energie electrică din cadrul Comunității și deci a consumului total de energie electrică; întrucât diversele modele de aparate de refrigerare disponibile pe piața comunitară au niveluri foarte diferite de consum pentru un volum dat, precum și caracteristici similare, adică un randament energetic extrem de variabil;
(4)
Întrucât unele state membre sunt pe punctul de a adopta dispoziții referitoare la randamentul frigiderelor și congelatoarelor de uz casnic, care ar putea crea bariere în calea comercializării acestor produse în interiorul Comunității;
(5)
Întrucât este oportun să se ia ca bază un înalt nivel de protecție în propunerile de apropiere a actelor cu putere de lege și actelor administrative ale statelor membre referitoare la sănătatea, siguranța, protecția mediului și protecția consumatorului; întrucât prezenta directivă garantează un nivel ridicat de protecție atât pentru mediu, cât și pentru consumator, în cadrul obiectivului care vizează îmbunătățirea semnificativă a randamentului energetic al acestor aparate;
(6)
Întrucât adoptarea unor astfel de măsuri este de competența Comunității; întrucât cerințele prezentei directive se încadrează în limitele obiectivelor sale, fiind astfel în conformitate cu cerințele articolului 3b din tratat;
(7)
Întrucât, mai mult, articolul 130r din tratat prevede protecția și ameliorarea mediului și utilizarea prudentă și rațională a resurselor naturale, aceste două obiective numărându-se printre cele ale politicii comunitare privind mediul; întrucât producerea și consumul de energie electrică determină 30 % din emisiile de dioxid de carbon (CO2) artificial și reprezintă circa 35 % din consumul de energie primară din Comunitate; întrucât aceste procente sunt în creștere;
(8)
Întrucât, în plus, Decizia 89/364/CEE a Consiliului din 5 iunie 1989 privind un program de acțiune comunitar pentru îmbunătățirea randamentului utilizării energiei electrice (5) urmărește ca dublu obiectiv încurajarea consumatorilor să opteze pentru aparatele și echipamentele cu randament electric ridicat și îmbunătățirea randamentului aparatelor și echipamentelor;
(9)
Întrucât, în concluziile sale din 29 octombrie 1990, Consiliul a fixat obiectivul de a stabiliza, până în anul 2000, emisiile de dioxid de carbon (CO2) în cadrul Comunității la nivelurile anului 1990; întrucât, pentru a realiza acest obiectiv, se impun măsuri mai energice privind stabilizarea emisiilor de CO2 în interiorul Comunității;
(10)
Întrucât Decizia 91/565/CEE (6) a stabilit un program de promovare a randamentului energetic în cadrul Comunității (programul SAVE);
(11)
Întrucât măsurile de creștere a randamentului energetic aplicate celor mai moderne modele de aparate de refrigerare disponibile nu conduc la creșterea excesivă a costurilor de producție și pot amortiza costul lor inițial prin economiile de energie în decurs de câțiva ani sau chiar mai repede; întrucât acest calcul nu ia în considerare avantajul suplimentar al eliminării costurilor externe ale generării de energie electrică, cum ar fi emisiile de dioxid de carbon (CO2) și de alți poluanți;
(12)
Întrucât câștigul „natural” de randament energetic datorat presiunilor pieței și perfecționării proceselor de producție, estimat la circa 2 % pe an, va contribui la eforturile de realizare a unor standarde mai stricte privind consumul de energie;
(13)
Întrucât Directiva 92/75/CEE (7) (directiva-cadru) și Directiva 94/2/CE a Comisiei (8) (directiva de punere în aplicare a Directivei 92/75/CEE), care prevăd etichetarea obligatorie a aparatelor și indicarea sub alte forme a consumului de energie, duc la creșterea gradului de conștientizare a consumatorilor privind randamentul energetic al aparatelor de refrigerare de uz casnic; întrucât, prin urmare, această măsură va încuraja de asemenea diverșii concurenți de pe piață să ofere la aparatele lor niveluri de randament energetic mai ridicate decât standardele prevăzute de prezenta directivă; întrucât, cu toate acestea, furnizarea de informații consumatorilor trebuie să fie însoțită de o indicare a standardelor, pentru ca avantajul să fie complet și pentru obținerea unei îmbunătățiri reale a randamentului mediu total al aparatelor vândute;
(14)
Întrucât prezenta directivă, care urmărește să elimine obstacolele tehnice în scopul îmbunătățirii randamentului energetic al aparatelor de refrigerare de uz casnic, trebuie să urmeze „noua abordare” stabilită prin Rezoluția Consiliului din 7 mai 1985 privind o nouă abordare a armonizării tehnice și a standardelor (9), care specifică în mod concret că armonizarea se limitează la adoptarea - prin intermediul directivelor - a cerințelor esențiale cărora trebuie să li conformeze produsele introduse pe piață;
(15)
Întrucât este necesar un sistem eficient de aplicare pentru a asigura faptul că directiva este corect aplicată, a garanta condiții concurențiale echitabile pentru producători și a proteja drepturile consumatorilor;
(16)
Întrucât ar trebui să se țină seama de Decizia 93/465/CEE a Consiliului din 22 iulie 1993 privind modulele diverselor faze din procedurile de evaluare a conformității și normele de aplicare și de utilizare a marcajului de conformitate CE (10), care urmează să fie folosite în directivele de armonizare tehnică;
(17)
Întrucât, în interesul comerțului internațional, este necesar ca standardele internaționale să fie utilizate ori de câte ori este necesar; întrucât consumul de energie electrică al unui aparat de refrigerare este definit de Standardul EN 153 din iulie 1995 al Comitetului European de Standardizare, care se bazează pe un standard internațional;
(18)
Întrucât aparatele de refrigerare de uz casnic conforme cu cerințele de randament energetic ale prezentei directive trebuie să poarte marca de conformitate „CE” și informațiile aferente pentru a putea circula liber;
(19)
Întrucât prezenta directivă se limitează la aparate de refrigerare de uz casnic pentru produsele alimentare, alimentate de la rețea, exclusiv cele fabricate cu titlu de unicat; întrucât echipamentele de refrigerare de uz comercial sunt mult mai variate și nu pot fi incluse în prezenta directivă,
ADOPTĂ PREZENTA DIRECTIVĂ:
Articolul 1
Prezenta directivă se aplică noilor frigidere, dulapuri frigorifice pentru stocarea produselor alimentare congelate, congelatoare pentru produsele alimentare de uz casnic alimentate de la rețea și combinații ale acestora, definite în anexa 1, denumite în continuare „aparate de refrigerare”. Sunt excluse aparatele care pot utiliza și alte surse de energie, în special acumulatoare, aparatele de refrigerare de uz casnic care funcționează pe principiul absorbției, precum și aparatele produse cu titlu de unicat.
Articolul 2
(1) Statele membre iau toate măsurile necesare pentru a garanta că aparatele de refrigerare menționate în prezenta directivă pot fi introduse pe piața comunitară numai dacă au un consum de energie electrică mai mic sau egal cu valoarea maximă admisibilă pentru categoria respectivă, calculată conform procedurilor definite în anexa I.
(2) Producătorul unui aparat de refrigerare menționat în prezenta directivă, reprezentantul său autorizat stabilit în Comunitate sau persoana responsabilă de introducerea aparatului pe piața Comunității garantează faptul că fiecare aparat introdus pe piață se conformează cerințelor menționate la alineatul (1).
Articolul 3
(1) Statele membre nu pot interzice, restricționa sau împiedica introducerea pe piață pe teritoriul lor a aparatelor de refrigerare purtând marca „CE” care atestă conformitatea cu toate dispozițiile prezentei directive.
(2) Până la proba contrarie, statele membre presupun că aparatele de refrigerare care poartă marca „CE” impusă prin articolul 5 se conformează tuturor dispozițiilor prezentei directive.
(3)
(a)
Atunci când aparatele de refrigerare intră sub incidența altor directive care reglementează alte aspecte care prevăd de asemenea aplicarea marcajului „CE”, acesta din urmă indică, până la proba contrarie, faptul că aparatele respective sunt conforme cu dispozițiile directivelor respective.
(b)
Cu toate acestea, atunci când una sau mai multe dintre directivele respective permit producătorului, în decursul unei perioade de tranziție, să aleagă normele pe care vrea să le aplice, marcajul „CE” indică doar conformitatea cu dispozițiile acelor directive pe care le aplică producătorul. În acest caz, toate documentele, notițele sau instrucțiunile care însoțesc aparatele de refrigerare trebuie să conțină numerele de referință ale directivelor aplicate, așa cum au fost publicate în Jurnalul Oficial al Comunităților Europene.
Articolul 4
Procedurile de evaluare a conformității și obligațiile privind aplicarea marcajului „CE” pe aparatele de refrigerare sunt prezentate în anexa II.
Articolul 5
(1) La introducerea pe piață, aparatele trebuie să poarte marca „CE”, care constă în inițialele „CE”. Forma marcajului folosit este prezentată în anexa III. Marcajul „CE” se aplică în mod vizibil, lizibil și indelebil pe aparatele de refrigerare și, când este cazul, pe ambalaj.
(2) Se interzice aplicarea pe aparatele de refrigerare a oricăror marcaje care ar putea induce în eroare terțe părți cu privire la semnificația și forma mărcii „CE”. Pe aparate, pe ambalajul lor, pe fișa cu instrucțiuni sau pe orice alt document se poate aplica orice alt marcaj, cu condiția ca marca „CE” să rămână vizibilă și lizibilă.
Articolul 6
(1) Dacă un stat membru stabilește că marca „CE” a fost aplicată incorect, producătorul sau reprezentantul său autorizat stabilit în Comunitate este obligat să aducă produsul în stare de conformitate și să pună capăt încălcării dispozițiilor, în conformitate cu condițiile impuse de statul membru. Dacă nici producătorul și nici reprezentantul său autorizat nu este stabilit în Comunitate, această obligație revine persoanei care introduce aparatul de refrigerare pe piața comunitară.
(2) Atunci când produsul continuă să nu se afle în stare de conformitate, statul membru ia toate măsurile necesare, prevăzute la articolul 7, pentru a restricționa sau interzice introducerea pe piață a produsului respectiv sau pentru a garanta retragerea sa de pe piață.
Articolul 7
(1) Orice decizie luată în conformitate cu prezenta directivă, care conține o restricție privind introducerea pe piață a aparatelor de refrigerare, precizează motivele pe care se bazează. Partea implicată este anunțată imediat asupra deciziei luate și, în același timp, este informată asupra posibilităților și termenelor privind căile legale de atac a deciziei, prevăzute de legislația în vigoare în respectivul stat membru.
(2) Statul membru informează de îndată Comisia asupra oricărei asemenea măsuri, indicând motivele deciziei sale. Comisia aduce această informație la cunoștința celorlalte state membre.
Articolul 8
Înaintea expirării perioadei de patru ani de la adoptarea prezentei directive, Comisia realizează o evaluare a rezultatelor obținute, comparativ cu cele prognozate. În vederea avansării către a doua etapă a îmbunătățirii randamentului energetic, Comisia analizează, prin consultarea părților interesate, necesitatea de a institui un al doilea set de măsuri corespunzătoare pentru creșterea semnificativă a randamentului energetic al aparatelor de refrigerare de uz casnic. În acest caz, fiecare măsură de creștere a randamentului energetic, precum și data intrării sale în vigoare, se vor întemeia pe nivelurile de randament energetic justificabile din punct de vedere tehnic și economic, în temeiul condițiilor existente în momentul respectiv. Va fi de asemenea analizată orice altă măsură considerată adecvată pentru îmbunătățirea nivelului de randament energetic al aparatelor de refrigerare de uz casnic.
Articolul 9
(1) Statele membre adoptă și publică actele cu putere de lege și actele administrative necesare aducerii la îndeplinire a prezentei directive în termen de un an de la adoptarea sa. Statele membre informează de îndată Comisia cu privire la aceasta.
Statele membre aplică aceste dispoziții la expirarea unui termen de trei ani începând de la data adoptării prezentei directive.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele dispozițiilor de drept intern, pe care le adoptă în domeniul reglementat de prezenta directivă.
(3) În decurs de trei ani de la adoptarea prezentei directive, statele membre permit introducerea pe piață a aparatelor de refrigerare care se conformează acelorași condiții ca și cele aplicate pe teritoriul lor la data adoptării prezentei directive.
Articolul 10
Prezenta directivă intră în vigoare în a douăzecea zi de la publicarea sa în Jurnalul Oficial al Comunităților Europene.
Articolul 11
Prezenta directivă se adresează statelor membre.
Adoptată la Bruxelles, 3 septembrie 1996.